kardosdrur/scandi-wiki huggingface dataset:
Christians Kirke

Christians Kirke ligger i Strandgade på Christianshavn i Københavns Kommune. Kirken er opført 1754 – 1759 og hed oprindeligt Frederiks Tyske Kirke, da den i mange år tjente som kirke for den tyske menighed på Christianshavn (mens Skt. Petri Kirke var og er for tyskerne i København). Kirken skiftede i 1901 navn til "Christians Kirke".

Historie 
Frederiks tyske kirke blev bygget af den tyske menighed på Christianshavn. Menigheden holdt til i Vor Frelsers kirke til den søgte Christian den 6. om tilladelse til at bygge egen kirke på Christianshavn. Kongen skænkede en tidligere saltværksgrund for enden af Strandgade til menigheden og insisterede på at kirken i udstyr og placering var efter hans ønske. Christian 6. gav lov til at oprette et lotteri for at skabe økonomisk grundlag for byggeriet. Derfor har kirken i folkemunde heddet "Lotterikirken". Kirken blev brugt af Christianshavns tyske menighed til den blev nedlagt i 1886. Fra 1901 har kirken været sognekirke for Christians Sogn, som omfatter en del af Christianshavn og Slotsholmen.

Kirkebygningen 
Kirkebygningen er tegnet af Nicolai Eigtved og blev efter hans død opført under ledelse af hans svigersøn, kongelig bygmester Georg David Anthon. Bygningen er rektangulær med et tårn ved hovedfacaden, den nordre langside. Tårnet er med spir 70 m højt. Spiret kom på i 1769 og er tegnet af G.D. Anthon.

Interiør 
Kirkerummets indretning er meget speciel. Den er efter tysk mønster en prædikenkirke, hvor tilhørerpladserne er arrangeret næsten som i et teater. Langs øst-, nord- og vestvæggene er der pulpiturer i tre etager med kongestolen midt for indgangsdøren. Alter, prædikestol og orgel er placeret over hinanden på sydvæggen. Døbefonten af norsk marmor står til venstre for alterbordet.

Kirkeskib 

Kirkeskibet Livingstone er udført af sømand Ola Andersson.
Født i Løderup i Skåne 1866-08-09 – død i København 1944-03-08.

Gravminder 
Der findes flere gravmæler i Frederiks tyske kirkes krypt. Et af de største er familien Heerings familiegravsted. Der er gravlægninger fra 1761 til i dag. Ikke længere i kiste, men i urne. Det ses på navne og blomsterne i kryptens gulv. Christians kirkes krypt bliver stadig brugt som gravplads. En ny er Link Wrays, den første til at spille rockguitar på en ny måde.

Eksterne kilder og henvisninger 

 Danmarks Kirker, København, bind 4: Christians kirke. s.73-285, Nationalmuseet 1973-75
 Christians Kirke hos KortTilKirken.dk
 Christians Kirke hos danmarkskirker.natmus.dk (Danmarks Kirker, Nationalmuseet)

Kirker i Københavns Kommune
Christianshavn
Kirker i Københavns Amt
Kirker i Københavns Stift
Nicolai Eigtved
Foreningen af Danske Lægestuderende

Foreningen af Danske Lægestuderende eller i daglig tale FADL er en forening for danske medicinstuderende.

FADL blev stiftet i 1954 for at varetage de medicinstuderendes interesser, når de i deres fritid tog arbejde på hospitaler som sygeplejevikarer, ventilatører, lægevikarer eller studenter-undervisere. FADL opstod i sin tid som en direkte følge af den store polioepidemi, der ramte Danmark i 1952, hvor mange tusinde mennesker blev ramt af lammelser og ikke kunne trække vejret selv. Der var der brug for flere hænder på hospitalerne, og her aflastede de lægestuderende sygeplejerskerne.

FADL voksede med tiden og betegner nu sig selv som "en faglig stands- og interesseorganisation", der omfatter fire selvstændige foreninger:
 Hovedforeningen (HF)
 Københavns Kredsforening (KKF)
 Århus Kredsforening (ÅKF)
 Odense Kredsforening (OKF)

FADL bliver ligeledes repræsenteret i Aalborg af Aalborg Lokalenhed, som er organiseret under ÅKF.

Under Hovedforeningen er placeret følgende nationale udvalg
 Overenskomstudvalget (OKU)
 Sygepleje- og ventilatørgruppen (SVG)
 Lægevikargruppen (LVG)
 Universitetsansattegruppen (UAG)
 Arbejdsmarkedspolitisk Udvalg (APU)
 Uddannelsespolitisk Udvalg (UPU)
 Nationalt Medlemsfordelsudvalget (NMFU)

Derudover står FADL også bag en række andre foretagender, herunder væsentligst FADLs Vagtbureau, der administrerer fordelingen af hospitalsvagter til medicinstuderende, og FADL's Forlag, der udgiver fagrelevant litteratur.

Se også 
FADL's Forlag

Referencer

Eksterne henvisninger 
 FADLs hjemmeside 

Lægefaglige institutter, råd og foreninger
Studenterorganisationer
Øffemand

Øffemand (Peter Pig) er Anders Ands makker i hans debutfilm The Wise Little Hen, og den del tidlige striber med Anders kan vi også se de to være sammen, men Øffemand blev ingen blivende figur i Disney-serier. I lighed med sin andepartner er han doven, men knap så kolerisk, og han er meget glad for mad, hvad der har givet ham et rimeligt stort korpus. Han spiller concertina og kan danse lystigt til den.

Det er sket, at han senere i forskellige landes Anders And-serier er dukket op for en kort bemærkning som bifigur.

Eksterne henvisnnger 
 

Anders And-figurer
Dow Jones Industrial Average

Dow Jones Industrial Average (forkortet DJIA) er et aktieindeks skabt af grundlæggeren af Wall Street Journal og Dow Jones & Company, Charles Dow, den 26. maj 1896. Dow lavede indekset for at kunne måle hvordan de store industrivirksomheder på det amerikanske aktiemarked klarede sig. Det er det næstældste stadig eksisterende indeks over amerikanske aktier, efter Dow Jones Transportation Average. Ingen af de originale tolv aktier er stadig inkluderet i indekset, efter at General Electric (GE) udgik i juni 2018.

I dag består DJIA af de tredive største aktieselskaber i USA. Indekset indeholder ikke længere kun industrielle aktier, men alle typer virksomheder. For at kompensere for markedseffekter er indekset i dag et vægtet gennemsnit af aktiepriserne, ikke et direkte gennemsnit.

DJIA er det amerikanske aktieindeks som oftest citeres når man taler om amerikanske aktier, på trods af at der findes et utal af andre indeks, f.eks. S&P 500, og at mange af disse afspejler det amerikanske aktiemarked bedre.

Aktieindeks
NYSE Euronext
Sankt Joseph Søstrenes Skole

Sankt Joseph Søstrenes Skole er navnet på flere skoler:

 Sankt Joseph Søstrenes Skole (Charlottenlund) er en katolsk privatskole i Charlottenlund.
 Sankt Joseph Søstrenes Skole (Nykøbing Falster) er en katolsk privatskole i Nykøbing Falster.
Nationalligaen

Nationalligaen (NL) er det højeste niveau i dansk amerikansk fodbold under DAFF. Nationalligaen har haft skiftende antal hold gennem årene. I 2020 består Nationalligaen af fem hold:

 Copenhagen Towers
 Søllerød Gold Diggers
 Triangle Razorbacks
 AaB 89ers
 Aarhus Tigers

Triangle Razorbacks indtager rollen som forsvarende Danske Mestre anno 2019.

Sæson 2006

Grundspillet

Slutspillet

Ligareform 2007 
I 2007 ændres den danske ligastruktur, så Nationalligaen udvides til 8 hold og deles op i to conferencer (ligesom AFC og NFC), den nationale og den danske, med fire hold i hver. Holdene spiller så ude og hjemme mod holdene i deres egen conference og en kamp mod holdene i den anden conference.

Sæson 2008

Grundspillet

Slutspillet

Sæson 2009

Grundspillet

Slutspillet

Eksterne henvisninger 
DAFF – Dansk Amerikansk Fodbold Forbund – officiel hjemmeside

Fodnoter 

Amerikansk fodbold i Danmark
Sct. Joseph Søstrenes Skole (Nykøbing Falster)

Sct. Joseph Søtrenes Skole (eller Sankt Joseph Søstrenes Skole) er en katolsk privatskole på Bispegade i Nykøbing Falster, hvis fundament og virke bygger på det katolsk-kristne livs- og menneskesyn. Skolen består af børnehave-klasse til og med 9. klassetrin med i alt cirka 300 elever, hvoraf 50 elever er katolske idet skolen er åben for alle trosretninger. Skolens fritidsordning tilbydes skolens elever fra børnehaveklassen og videre op såfremt dette ønskes. Skolen er en selvejende institution, som har købt sine egne bygninger. I sammenhæng med Sct Joseph Søstrenes Skole ligger Sct Josephs Børnehave med plads til 22 børn og drives under samme overordnede administrative og pædagogiske ledelse. Byens eneste katolske børnehave, som drives efter de samme principper som skolen og altså er åben for alle trosretninger.

Skolens historie 
I 1916 blev den romersk-katolske Hellig Kors Kirke bygget i Nykøbing Falster efter der var opstået et behov for katolske kirker på Lolland-Falster med ankomsten af mange polske sæsonarbejdere i begyndelsen af 1900-tallet. En del af polakkerne valgte at blive, giftede sig og bevarede deres katolske tro.

Sankt Franciskus Stiftelsen købte i 1917 en grund, på Søvej, med en lav langstrakt bygning (opført 1850), som i 1921 blev overdraget til Sankt Joseph Søstrenes Ordenssamfund. Nonneordenen indberettede her et børnehjem og en lille skole oprindeligt beregnet til blot 20 børn. Elevtallet steg og i 1933 opnåedes tilladelse til at opføre en ny bygning (i dag skolens hovedbygning), som blev taget i brug efter sommerferien 1934. Efterhånden blev der også åbnet op for ikke-katolske elever. I 1958 blev børnehjemmet lukket og lokalerne omdannet til klasseværelser. Søstrene stod udelukkende for undervisningen indtil de de første verdslige lærere blev ansat i 1960'erne. I 1978 blev skolen udvidet med en gymnastiksal, fysiklokale og to klasselokaler. Samme år blev den første mandlige skoleleder ansat. I juni 1991 fraflyttede de sidste søstre Nykøbing og deres boliger herefter taget i brug af blandt andet den nystartede Sct. Joseph Børnehave.

Ekstern kilde/henvisning 
 Sct. Joseph Søtrenes Skoles officielle hjemmeside

Katolske skoler i Danmark
Etableret i 1921
Bygninger, konstruktioner og anlæg i Nykøbing Falster
Uddannelse i Nykøbing Falster
Milf Hunter

MILF Hunter er en pornoside på internettet.

Historie 
Milf Hunter blev grundlagt i 2002 af RK Netmedia, et firma som holder til i Miami, Florida og som deler adresse med BangBros og det er ment at begge firmaer har samme ejere.

Milf Hunteren eller med andre ord; det mandlige talent i alle filmene, er Shawn Rees, en amerikansk pornostjerne, som i flere år har arbejdet med RK Netmedia på sider som Cum Fiesta og Captain Stabbin. Rees er så kendt nu pga. Milf Hunter, at han let bliver genkendt af mandlige brugere af sitet i aldersgruppen 18-29 og mange gange i introfasen af videoerne vil man også kunne se fans, som kommer hen for at give hånd eller få taget billeder.

I starten, da Milf Hunter blev lanceret, var sitet også kendt for at have helt op til 5 minutter lange trailere på deres tour-sider. Men i dag er disse klip blot 30 sekunder lange.

Kommerciel Indflydelse 
På grund af Milf Hunter's enorme success har et væld af andre pornoproducenter prøvet at kopiere konceptet, men dog uden helt samme succes. Dog er sider som Milf Seeker, My Friend's Hot Mom og selv Bangbros egen side Milf Lessons værd at nævne.

Erotiske hjemmesider
Vor Frue Skole (Næstved)

Vor Frue Skole er en katolsk privatskole med adresse på Præstøvej centralt placeret i Næstved, hvor skolens fundament og virke bygger på det katolsk-kristne livs- og menneskesyn. Skolen tilbyder undervisning fra børnehaveklasse til og med 9. klasse. Optagelse på skolen finder sted efter følgende kriterier: katolik, søskende og ansøgningsdato. Skolen har udvidet konfessionsdelt kristendomsundervisning. Skolens fritidsordning tilbydes skolens elever fra børnehaveklassen til 3. klasse, og har til huse i bygningen Mariabo i nær tilknytning til skolen.

Skolens øverste bestemmende organ er bestyrelsen, hvis medlemmer udgøres af skolens ejere, den katolske missionærorden Redemptoristordenen. Skolen er medlem af Foreningen af Katolske Skoler i Danmark.

Vor Frue Skoles skoleblad kaldes Skolemix, og har tidligere heddet Dimsen.

Skolens historie 
Vor Frue Skole i Næstved etableredes i 1923 af pater Peter Steidl.

Eksterne henvisninger 
 Vor Frue Skoles hjemmeside

Katolske skoler i Danmark
Uddannelse i Næstved
Bygninger, konstruktioner og anlæg i Næstved
Stephen Harper

Stephen Harper (født 30. april 1959, Toronto Canada) er en canadisk politiker, som var Canadas premierminister fra 6. februar 2006 til 4. november 2015.

Stephen Harper er formand for Conservative Party of Canada. Det konservative parti slog de Liberale, der var ledet af den forudgående premierminister Paul Martin efter at store skandaler havde ramt De Liberale, som havde været ved magten siden 1993. Harper er en relativt liberalt orienteret politiker. Han er som regel konstruktiv over for Israel og USA, ligesom han også støtter skattelettelser. Hans regering er i øjeblikket en minoritetsregering, som betyder at han ikke kan gøre noget uden tilladelse fra de andre partier.

Harper repræsenterer en bydel i Calgary i Canadas parlament, og er den første premierminister fra provinsen Alberta siden 1979. Han var født i Toronto, men har boet i Alberta i mange år.

Eksterne henvisninger 

Canadas premierministre
Personer fra Toronto
Cassius Marcellus Clay

Cassius Marcellus Clay henviser til flere personer med dette navn:

 Cassius Marcellus Clay (politiker) (1810-1903) – amerikansk politiker og modstander af slaveri (abolitionist)
 Muhammad Ali (1942-2016) – amerikansk bokser og verdensmester i sværvægtsboksning med fødenavnet Cassius Marcellus Clay jr.
Ivan 1. af Moskva

Ivan Kalita (, , ) (født 1288, død 31. marts 1340), fyrste af Moskva (1325-1340), storfyrste af Vladimir (1328-1340), søn af storfyrst Daniel af Moskva.

Efter Tver blev tabt til Litauen, blev Den Gyldne Hordes khan Uzbeg afhængig af Ivan som sin vigtigste russiske vasal. Ivan var mongolernes førende skatteindkræver og gjorde sig selv og Moskva meget rige ved at bibeholde sin loyalitet til Horden og fik øgenavnet Pengesæk el. Mangepenge. Han brugte noget af sin rigdom til at give lån til de omgivende russiske fyrstedømmer. Fyrstedømmerne blev derfor mere og mere gældsatte, et forhold der tillod Ivans efterfølgere at annektere dem. Ivans største succes var dog at overbevise khanen i Saraj om, at hans søn skulle efterfølge ham som storfyrste af Vladimir; fra da af tilhørte denne vigtige position næsten altid det regerende hus i Moskva.

Referencer

Eksterne henvisninger 

Personer fra Moskva
Regenter af Rusland
Rasputin

Grigorij Jefimovitj Rasputin () (født 21. januar 1869, død 29. eller 30. december 1916 (juliansk kalender:9. januar 1869 - 16. december 1916)) var en russisk, ortodoks kristen og mystiker, som havde en stor indflydelse i Romanov–dynastiets sidste dage. Rasputin spillede en vigtig rolle hos zar Nikolaj 2., hans kone zarina Aleksandra Fjodorovna, og deres eneste søn, tsesarevitj Aleksej.
Zarina Aleksandra troede stærkt på hans "kræfter" og tilkaldte ham derfor for at kurere sin og zar Nikolajs søn, der led af en blødersygdom. 

Det er blevet fremført , at Rasputin bidrog til at miskreditere den tsaristiske regering, der førte Romanov–dynastiet til fald  i 1917.

Død 
Rasputin blev myrdet af en gruppe adelige, anført af fyrst Feliks Jusupov. Først prøvede de at forgifte Rasputin ved at servere ham kager og rødvin, der var forgiftede med en stor mængde cyanid. Ifølge legenden viste han ingen tegn på at være forgiftet, selv om han havde indtaget en mængde cyanid, der normalt er nok til at dræbe fem mænd. Da Rasputin ikke døde, blev fyrst Jusupov bange for, at Rasputin ville overleve længe nok til, at konspiratorerne ikke ville kunne nå at gemme hans lig væk inden daggry. Jusupov skød derfor Rasputin i ryggen med sin revolver for at fremskynde hans død. Det så umiddelbart ud til, at Rasputin var død, men da Jusupov bestemte sig for at se til kroppen, overmandede Rasputin ham og forsøgte at kvæle ham. Da de andre konspiratorer så, at Rasputin stadig var i live, skød de ham i ryggen og i panden. Derefter bandt de ham ind i nogle tæpper og smed ham i Nevafloden. Efter en obduktion viste det sig, at Rasputins dødsårsag var dog ikke kuglerne men læger sener hen fandt vand i hans lunger så de mener at han druknede.

Referencer

Eksterne henvisninger 

 The Alexander Palace Time Machine Bios-Rasputin  – bio of Rasputin

Russere i 1800-tallet
Personer der er blevet myrdet
Russere i 1900-tallet
Munke og nonner
Faye Wong

Faye Wong, eller Wang Fei (Kinesisk:王菲, pinyin:Wáng Fēi) (født 8. august 1969 i Beijing) er en sangerinde og skuespiller, der er meget populær i Asien, særligt i Kina, Taiwan, Hong Kong, Singapore, Malaysia og Japan.

Som skuespiller er hun bedst kendt for filmene: Hong Kong Express (også kaldet Chungking Express) og 2046.

Hun synger sangen "Eyes On Me", der er den gennemgående sang i computerspillet Final Fantasy VIII. Efter computerspillet kom ud blev sangen "Eyes On Me" også udgivet på en single, der solgte i over 400.000 eksemplarer i Japan.

Eksterne henvisninger 

 

Musikere fra Kina
Personer fra Kina
Sangere fra Kina
Skuespillere fra Kina
Novaja Zemlja

Novaja Zemlja (, ; ) er et arkipelag i Ishavet i det nordlige Rusland, og den er det nordøstlige hjørne af Europa (se også ekstreme geografiske steder i Europa). Arkipelaget administreres af Arkhangelsk oblast som Novaja Zemlja Distrikt. Indbyggertal: 2.716 (2002 folketælling). Areal 90.650 km².

Novaja Zemlja består af to separate større øer delt af det smalle Matotjkinstræde, samt en del mindre øer. De to hovedøer er Severnyj (nordligst) og Juzjnyj (sydligst). Novaja Zemlja skiller Barentshavet fra Karahavet.

Eksterne henvisninger 

Øer i Rusland
Øgrupper i Ishavet
Kolloid-osmotisk tryk

Kolloid-osmotisk tryk (KT) er et osmotisk tryk der bevirkes af kolloiderne i blodet. Kolloiderne er først og fremmest plasmaproteiner. Det kolloid-osmotiske tryk er det tryk som suger væsken tilbage til blodbanen. Et osmotisk tryk opstår som følge af den proces der kaldes osmose. Osmose er diffusion af vandmolekyler fra et sted med høj vandkoncentration (dvs. lav koncentration af opløst stof, her plasmaproteiner) til et sted med lav vandkoncentration (dvs. høj koncentration af opløst stof). Forskellen i koncentrationer opretholdes af en semipermeabel membran, dvs. en membran der er gennemtrængelig for typisk små molekyler som vand, oxygen eller kuldioxid – men ikke gennemtrængelig for store molekyler som fx plasmaproteiner. I levende organismer udgør cellemembranen den semipermeablemembran. Cellemembranen i de celler der udgør kapillærernes karvægge, udgør således den semipermeable membran der er aktuel i forbindelse med det kolloidosmotiske tryk.

Blodet består af blodceller (erytrocytter og leukocytter) og plasma. Plasmaet består af 10 % tørstof og 90 % vand. Tørstoffet indeholder uorganisk materiale såsom salte, og organisk materiale såsom næringsstoffer, affaldsstoffer og plasmaproteiner. Nogle af de plasmaproteiner som findes i blodet er fibrinogen, globuliner og albumin. Disse plasmaproteiner kaldes kolloider. Plasmaproteinerne kan i modsætning til vand, oxygen, kuldioxid og andre småmolekylære stoffer ikke passere karvæggen – den semipermeable membran – da molekylerne er for store. Plasmaproteinerne forlader altså ikke blodbanen. Albumin er det plasmaprotein der har størst betydning for det kolloidosmotiske tryk. 

Det hydrostatiske tryk (HT) er det tryk der opstår i en væske når den "er spæret inde" – svarende til det tryk som luften i en cykelslange yder på gummien indefra. Blodets hydrostatiske tryk er det tryk som blodet yder indefra på blodåren. Det er altså det hydrostatiske tryk der presser vand ud gennem den semipermeable karvæg. Normalt opvejes denne vandtransport ud af blodet af en vandtransport tilbage fra vævet til blodet. Denne tilbagetransport skyldes det kolloidosmotiske tryk.

I den arterielle del af kapillærerne er det hydrostatiske tryk ca. 30 mmHg og det kolloid-osmotiske tryk er 20 mmHg. Det vil sige at trykket som presser vand (og heri opløste næringsstoffer og salte) ud fra kapillærerne (HT), er større end det tryk som suger væsken tilbage (KT). Det vil så sige at i den arterielle del af kapillærerne vil væsken strømme ud i den intercellulære væske (Nettotrykket = filtrationstrykket er 10 mmHg og altså positivt).

I den venøse del af kapillærerne er det hydrostatiske tryk faldet til 10 mmHg, bl.a. fordi det samlede tværsnit (og hermed det samlede karvolumen) af blodkarrene øges ved forgreningen gennem vævet. Det kolloid-osmotiske tryk er uændret 20 mmHg. Det vil så sige at i den venøse del af vævet er det det kolloid-osmotiske tryk som er dominerende, og der vil derfor strømme vand (med deri opløste salte og affaldsstoffer) fra den intercellulære væske og ind i kapillærerne (Filtrationstrykket er -10 mmHg og altså negativt).

Anatomi
Hæmofili

Hæmofili (blødersyge) er en medfødt, arvelig sygdom, hvor blodet ikke koagulerer normalt.

Årsag  
Hæmofili skyldes en nedsat koncentration af koagulationsfaktor, hvilket giver en variabelt nedsat hæmostase (blodstørkning).  Denne artikel handler om medfødt hæmofili.

Inddeling  
1.  Sygdommen inddeles i hæmofili A, hvor der er nedsat koncentration af koagulationsfaktor VIII (8) og hæmofili B, hvor der er nedsat koncentration af koagulationsfaktor IX (9).  
2.  Endvidere inddeles hæmofili i let, middel og svær hæmofili.
3.  Sygdommen opdeles også i medfødt (denne artikel) og erhvervet hæmofili.

Arvegang
Sygdommen skyldes en mutation på X-kromosomet og følger kønsbunden arvegang, hvilket vil sige at sygdommen normalt kun rammer mænd, og kun i meget sjældne tilfælde vil kunne optræde hos kvinder. 
ca 70% af hæmofilipatienter har arvet sygdommen fra deres mor, og de øvrige 30% har fået sygdommen som en spontan mutation.

Sygdommen
Sygdommen fører til blødninger i specielt leddene. Efter flere blødninger i samme led er der risiko for udvikling af et "target-joint" og dermed for varig ledskade og bevægeindskrænkning.  Blødninger optræder også i muskler, hvor der  udvikles en såkaldt "pseudotumor". Ved svær hæmofili kan patienten få livstruende blødninger i alle organsystemer.  Bl.a. kan patienterne få spontane livstruende hjerneblødninger. Patienter med svær hæmofili uden adgang til substitutionsbehandling vil normalt have stærkt nedsat overlevelse.

Behandling
Sygdommen behandles ved at give patienten den relevante koagulationsfaktor (substitutionsbehandling), enten faktor VIII eller faktor IX. Behandlingen gives intravenøst. Faktorprodukter udvindes enten af blodplasma eller fremstilles ved rekombinant teknologi. I dag tilbydes patienter med svær og middelsvær blødersygdom profylaktisk behandling fra indtræden af de første 2-3 blødningsepisoder i samme led og derefter som minimum gennem hele opvæksten. Ca 30-40% af blødere udvikler antistoffer mod koagulationsfaktor, som dog hos en del patienter vil forsvinde spontant. Denne komplikation kaldes hæmofili med inhibitordannelse. Disse patienter behandles ved blødning ved hjælp af rekombinant Faktor VII (NovoSeven(R)) eller plasmaderiveret faktor VIII (Kaldet Feiba(R)). Inhibitordannelsen kan i mange tilfælde fjernes varigt ved behandling med et længerevarende højdosisregime med den manglende faktor (immuntoleranceinduktion).

Se også 
Blødersagen
Dronning Victoria

Genetik
Blodsygdomme
Ny Klingstrup

Ny Klingstrup er en lille hovedgård som blev udstykket fra Klingstrup i 1853. Gården ligger i Skårup Sogn, Sunds Herred, Svendborg Kommune. Hovedbygningen er opført i 1853.

Ny Klingstrups hovedbygning, der ligger øst for Gl. Klingstrup, tæt ved vandmøllen på en skråning ned mod Vejstrup Å, er opført ved den ny udskilning 1853. Stuehuset i vest, der et i ét stokværk mod haven, to mod gården, har gennemgående frontispice, lave og korte sidefløje, alt i enkel, sen klassicisme.

Ny Klingstrup Gods er på 91,6 hektar.

Ejere af Ny Klingstrup 

 (1853-1876) Peter Lauritz Mayntz
 (1876-1887) Marie Caroline Hansen gift Mayntz
 (1887-1898) Slægten Mayntz
 (1898-1910) L. Hansen
 (1910-1930) Forskellige ejere
 (1930-1937) E. S. Schwensen
 (1937-1946) W. greve Schulin-Zeuthen
 (1946-1975) Martin Larsen
 (1975-) Søren Martin Larsen

Herregårde i Svendborg Kommune
Herregårde i Svendborg Amt